Document ID: 32001D0134

Komisijas Lēmums
(2001. gada 14. februāris)
attiecībā uz noteiktu aktīvu vielu iespējamu iekļaušanu Padomes Direktīvas 91/414/EEK I pielikumā
(izziņots ar dokumenta numuru C(2001) 374)
(Dokuments attiecas uz EEZ)
(2001/134/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1991. gada 15. jūlija Direktīvu 91/414/EEK par augu aizsardzības līdzekļu laišanu tirgū [1], kurā jaunākie grozījumi izdarīti ar Komisijas Direktīvu 2000/80/EK [2] (turpmāk "Direktīvu"),
ņemot vērā Komisijas 1992. gada 11. decembra Regulu (EEK) Nr. 3600/92, ar kuru nosaka sīki izstrādātus noteikumus tās darba programmas pirmās fāzes īstenošanai, kura minēta 8. panta 2. punktā Direktīvā 91/414/EEK par augu aizsardzības līdzekļu laišanu tirgū, kas grozīta ar Regulu (EK) Nr. 2266/2000 [3] un jo īpaši tās 7. panta 3A. punkta d) apakšpunktu un 7. panta 4. punktu,
tā kā:
(1) Komisijas 1994. gada 27. aprīļa Regula (EK) Nr. 933/94, ar kuru nosaka aktīvās vielas augu aizsardzības līdzekļu sastāvā un izrauga ziņotājas dalībvalstis Komisijas Regulas (EEK) Nr. 3600/92 [4] īstenošanai, kas grozīta ar Regulu (EK) Nr. 2230/95 [5], noteica ziņotāju dalībvalsti un iesniedzējus par katru aktīvo vielu.
(2) Regulas (EEK) Nr. 3600/92 7. pants nosaka, ka dalībvalsts pārbauda dokumentāciju par katru aktīvo vielu, kam nozīmēta ziņotāja valsts, un iesniedz Komisijai ziņojumu par iesniegtās informācijas novērtējumu saskaņā ar šīs regulas 6. panta 1. punktu.
(3) Saskaņā ar minēto pantu, saņemot ziņojumus no ziņotājām dalībvalstīm, Komisija informējot tos nosūta dalībvalstīm un uzsāk apspriedes ar dalībvalstu ekspertiem un galvenajiem iesniedzējiem, kā noteikts Regulas (EEK) Nr. 3600/92 7. panta 3. punktā.
(4) Veicot vairāku aktīvo vielu novērtējumu, šķiet, ka iesniegtā informācija nav pietiekama, lai noteiktu, vai ar piedāvātajiem izmantošanas noteikumiem augu aizsardzības līdzekļi, kas satur minēto aktīvo vielu, visumā atbilst Direktīvas 5. panta 1. punkta a) un b) apakšpunktu prasībām; tādēļ pašlaik nav iespējams izlemt, vai šādas aktīvās vielas būtu jāiekļauj Direktīvas I pielikumā.
(5) Direktīvas 8. panta 3. punkts nosaka, ka dalībvalstīm būtu jāpiemēro 4. panta 1. punkta b) apakšpunkta i) līdz v) punkts un c) līdz f) apakšpunkts saskaņā ar valsts noteikumiem par iesniedzamajiem datiem; 4. apsvērumā minētie novērtējumi neuzrāda neko tādu, ko nevarētu ierobežot ar īpašiem risku mazinošiem pasākumiem dalībvalsts līmenī; tādēļ šajā fāzē nav lietderīgi apturēt augu aizsardzības līdzekļus, kuri satur minētās aktīvās vielas, pirms nav iesniegta un novērtēta pieprasītā papildinformācija; tādēļ ir jāpieņem lēmums, lai atliktu lēmumu par šādu aktīvo vielu iespējamu iekļaušanu Direktīvas I pielikumā.
(6) Pēc sīkas apspriešanas Pastāvīgā augu veselības komitejā un saskaņā ar Komitejas atzinumu, Komisija noteica, kādi dati pieprasāmi turpmāk, lai noteiktu, vai 4. apsvērumā minētās vielas atbilst Direktīvas 5. panta prasībām; ziņotāja dalībvalsts tādēļ sīki informē iesniedzējus par visiem papildpētījumiem un informāciju, kādu varētu pieprasīt, lai redzētu, ka šīs prasības ir izpildītas.
(7) Lai dalībvalstīm un Komisijai būtu vieglāk plānot darbu, iesniedzējam būtu bez ierunām jāapņemas iesniegt pieprasīto papildinformāciju, lai ziņotāja dalībvalsts un Komisija varētu turpināt izskatīšanas procesu; lai Komisija varētu laicīgi pabeigt darbu pie programmas, kas noteikta ar Regulu (EEK) Nr. 3600/92, būtu jānosaka termiņš, kurā iesniedzējiem par šīm vielām jāsagatavo dokumentācija; šim termiņam jābūt pēc iespējas īsam, ņemot vērā laiku, kas vajadzīgs nepieciešamo pētījumu veikšanai.
(8) Ja par kādu vielu attiecīgā lēmuma prasības par nepieciešamās informācijas iesniegšanu nav apmierinātas, ieinteresētā puses var vēlāk mēģināt panākt šīs vielas iekļaušanu Direktīvas I pielikumā saskaņā ar 6. panta 2. punktu.
(9) Šis lēmums neierobežo Komisijas darbības, ko tā var uzsākt vēlāk attiecībā uz šīm aktīvajām vielām saskaņā ar Padomes Direktīvu 79/117/EEK [6], kurā jaunākie grozījumi izdarīti ar Komisijas Direktīvu 91/188/EEK [7],
IR PIEŅĒMUSI ŠO LĒMUMU.
1. pants
Lēmums par šajā pielikumā minēto aktīvo vielu iespējamu iekļaušanu Direktīvas 91/414/EEK I pielikumā ir atlikts uz vēlāku laiku līdz tiks saņemta informācija, kas minētā 2. pantā.
2. pants
Ziņotāja dalībvalsts informē iesniedzējus attiecībā uz katru aktīvo vielu, kas minēta lēmuma pielikumā, par papildpētījumiem un informāciju, ko Komisija pieprasa pēc apspriešanās ar Pastāvīgo augu veselības komiteju, lai sagatavotu pilnīgu dokumentāciju pēc Direktīvas II un III pielikuma prasībām attiecībā uz ierobežotiem izmantošanas veidiem.
Katra ziņotāja dalībvalsts informē katru minēto iesniedzēju, ka, ja viņš vēlas, lai ziņotāja valsts un Komisija turpina izskatīšanas procesu nolūkā iekļaut aktīvo vielu Direktīvas I pielikumā, viņam jāsazinās ar ziņotāju valsti un Komisiju trīs mēnešu laikā no šā lēmuma publicēšanas un jāapņemas nodrošināt, ka dokumentācija vēlākais šajā pielikumā noteiktajā laikā atbildīs Direktīvas II un III pielikuma prasībām, un iesniegt pēc iespējas drīz, vēlākais - pielikumā noteiktajā laikā, pētījumus un informāciju, kas minēti iepriekšējā punktā.
3. pants
Ja 2. pantā noteiktajā laikā nepieciešamā informācija attiecībā uz noteiktām aktīvām vielām nav saņemta, tad ziņotāja dalībvalsts pēc iespējas drīz, vēlākais divu mēnešu laikā, par to informē Komisiju.
4. pants
Šis lēmums ir adresēts dalībvalstīm. Ziņotāja dalībvalsts par šo lēmumu uzreiz informē iesniedzējus, kas iesnieguši pieteikumus par 1. pantā minētajām vielām.
Briselē, 2001. gada 14. februārī

Labels: 12
0
3
6